Notum sit omnibus tam presentibus quam futuris presentes litteras inspecturis quod ego Jacobus, quondam filius Henrici de Ribello, recepi ad accensivam, traditionem et concessionem a capellanis altaris Beate Marie in ecclesia Eduensi, videlicet a Clemente, Petro de Thori, Renaudo et Guidone de Arconceio, de voluntate et assensu capituli Eduensis, quamdam domum ad servitium dicti altaris deputatam, sitam subtus Bancos Eduenses, que publice nominatur domus Henrici de Ribello, a me et heredibus meis quiete habendam in perpetuum et pacifice possidendam sub annuo censu quinquaginta solidorum Parisiensium, capellanis dicti altaris qui pro tempore fuerint a me et heredibus meis annis singulis solvendorum, medietate videlicet dicte summe pecunie ad synodum hiemalem et alia mediate ad synodum estivalem persolvenda. Pro solutione vero dictorum quinquaginta solidorum singulis annis facienda, ego Jacobus obligo et assigno supradictis capellanis et eorum successoribus cum prefata domo viridarium meum de Privayn et vineas meas de Sampigneo, sub tali forma quod si ego vel heredes mei prefatam domum possidentes in solutione prefate pecunie in aliqua synodo defecerimus, capellani dicti altaris qui pro tempore fuerint tam ad dictam domum quam ad viridarium et vineas se divertent, et in ipsis tam de defectu pecunie non solute quam de emenda gagiabunt et facient gagiari, et de singulis peciis, videlicet domo, viridario et vineis, levabunt, si voluerint, pro defectu solutionis non facte, in qualibet synodo decem et octo Parisiensium pro emenda. Sciendum est siquidem quod ego Jacobus vel heredes mei qui pro tempore fuerint prefatas domum viridarium et vineas sine assensu dictorum capellanorum dicti altaris qui pro tempore fuerint vendere non poterunt nec titulo pignoris obligare. Hec autem omnia ego Jacobus, tactis sacrosanctis evangeliis, me tenere promitto et firmiter observare, obligans me et heredes meos, sub religione prestiti juramenti, ad omnia predicta tenenda et firmiter et inviolabiliter observanda. In cujus rei testimonium ego Jacobus presentibus litteris sigillum curie Eduensis rogavi apponi, et nos magister Nicholaus officialis Eduensis, in cujus presentia omnia premissa facta sunt, sigillum dicte curie, ad preces et rogatum ipsius Jacobi, presentibus litteris apposuimus in testimonium et robur perpetue veritatis. Datum et actum Edue anno gratie millesimo ducentesimo sexagesimo quarto, mense novembris.